Granulà ëd bòsch

Ël granulà ëd bòsch (ëdcò conossù tanme pellet) a l'é un combustìbil otnù da la ressiura sëccà e peui comprimùa an forma 'd cit cilindr con un diàmeter ëd chèich milim, ëd sòlit da ses a eut.
La propietà ëd gropé dla lignin-a, contnùa ant ël bòsch, a përmet d'oten-e un prodot compat sensa gionté d'aditiv chìmich strangé al bòsch.
As oten donca un combustìbil natural a àut rendiment.
L'umidità dël material a dev esse comprèisa an n'antërval ës-ciass për garantì na giusta pressadura.

La brusadura dël granulà ëd bòsch a spantia biòssid ëd carbon e d'àutri anquinant tìpich dla brusadura dle biomasse sòlide.
Lòn ch'a resta a son j'incombust, ma an particolar le sënner, dont la quantità a dipend dal tipo ëd biomassa.

Mersì a la pressadura, ël podèj calorìfich dël granulà (a parità 'd volum, ma nen ëd pèis) a l'é apopré dobi rëspet al bòsch.
An sël rendiment calorìfich a anfluiss ëdcò la percentual dij bòsch dur a l'orìgin.

Ël granulà ëd bòsch a l'é dovrà tanme combustìbil ant le stuve dla dariera generassion, al pòst dij such ëd bòsch.
Sòn a compòrta vàire ameliorassion ecològiche, energétiche e ëd gestion dl'ampiant ëd riscaudament rëspet a le stuve tradissionaj.

Categorìa:Materiaj